
				Para a miña filla Comba, que lle gusta xogar a que sobe montañas.

				Para Celia Torres, pola conversa que deu orixe a este libro.

				Cando se cumpren cen anos da creación da Sección Feminina das Irmandades da Fala e da celebración da I Asemblea Nacionalista, que recoñeceu a igualdade de dereitos para as mulleres.

				“As nenas crense menos brillantes ca os nenos a partir dos seis anos“. Con este titular déronse a coñecer os resultados dun estudo recente publicado na revista Science, que concluía que os estereotipos de xénero limitan as ex-pectativas das nenas desde a máis tenra infancia. A partir dos seis anos a maioría das nenas asumen a posición subalterna que a sociedade lles asigna e repregan as ás; empezan a atribuírlle de maneira insconsciente características como a inte-lixencia, a destreza ou o liderado ao xénero masculino. Se a un grupo de rapazas lles ofrecen imaxes dun home e dunha muller e lles preguntan quen é máis in-telixente, a maioría elixirá o varón. Sorpréndenos esta escolla? Pero se xa existe plena igualdade! Existe realmente?

				En que medida teñen acceso as nenas a referentes femininos valorados social-mente e diversos que se equiparen aos masculinos e lles sirvan como modelo? Os debuxos animados están protagonizados maioritariamente por personaxes masculinos, os femininos resérvanse para papeis secundarios, cando non clara-mente inferiores ou fortemente estereotipados; as persoas consultadas como expertas en tertulias, reportaxes ou documentais son sobre todo homes; a in-formación deportiva céntrase con indecencia no deporte masculino; os libros de texto están ateigados de fotografías e nomes de varón… Que papel se lles atribúe ás mulleres na publicidade? E no cine? Sorpréndenos de verdade que as nenas a partir dos seis anos xa asuman que o seu lugar no mundo é outro, afastado do saber e do poder?

				Este libro (que non sería posible sen o traballo do Álbum de mulleres do Con-sello da Cultura Galega e outras obras de divulgación sobre a historia das mu-lleres) quere achegarlles ás nenas, tamén aos nenos, a vida de doce galegas que conseguiron vencer as barreiras que lle estaban impostas ao seu xénero e dar os primeiros pasos por vieiros transitados ata ese momento só por homes. Foron pioneiras en diferentes ámbitos, en Galicia e tamén fóra; e algo moi importan-te, son valiosas polo que conseguiron facer e non por como son. Escolléronse doce mulleres, pero poderían ser máis, algunhas tan coñecidas como Rosalía de Castro, Concepción Arenal ou Emilia Pardo Bazán, outras menos, como a astró-noma Antonia Ferrín ou a fotógrafa María Cardarelly. Todas elas, aínda que non aparezan, tamén están presentes.

				Para construír a nosa propia imaxe, as persoas necesitamos espellos en que mirarnos, que nos permitan crer en nós mesmas, que nos fagan voar. Coñecer parte da vida destas doce mulleres oxalá contribúa a manter despregadas as ás.

				A primeira escritora

				MÁIS FORTE CA TODOS OS HOMES

				Exeria foi a primeira muller escritora de toda a Hispania romana, nome con que se denominaba na época o conxunto da Península Ibérica. Na-ceu no século IV na antiga Gallaecia, «na costa máis afastada do océano occidental», e escribía en latín, a lingua do Imperio. Pero antes ca escri-tora foi viaxeira, e pódese dicir que foi tamén a primeira autora dun libro de viaxes.

				 Pola súa cultura e independencia, pénsase que puido ser monxa ou mesmo unha dama da alta sociedade. Nalgún documento medieval, como nunha carta dun monxe chamado Valerio do Bierzo, defínese a Exe-ria como unha muller audaz e valente, «máis forte ca todos os homes», e a propia Exeria di dela mesma que é unha persoa curiosa, que non can-sa nunca de se facer preguntas.

				Alá polo ano 380 inicia unha longa viaxe ao Oriente Próximo como pe-regrina: cruzou Francia e Italia, visitou Xerusalén, Exipto, Siria, Constanti-nopla… e, polo que se desprende da súa obra, faino tamén como unha viaxeira con ansias de saber, interesada por todo o que a viaxe lle ofrece.

				As mulleres peregrinas non eran nada comúns naquel entón e o ex-traordinario de Exeria é que, ademais de ter o valor de emprender unha aventura desas características, deixou constancia por escrito do seu peri-plo nunha valiosa obra que se coñece como O itinerario de Exeria. Nela non só recolle as súas impresións como cristiá en Oriente, senón que se detén na descrición de lugares, paisaxes e monumentos, así como en todo tipo de curiosidades que a sorprenden. 

				Exeria, no século IV, olla o mundo coa mesma curiosidade e afán de coñecemento das cronistas modernas.

				A primeira almiranta

